**Asurmonark** (*Eutrichomyias rowleyi*) er en fugl i monarkfamilien (Monarchidae) og eneste art i slekten ***Eutrichomyias***. Arten er monotypisk og endemisk for Sangiheøyene, som ligger et stykke nord for nordspissen av Sulawesi i Sørøst-Asia og tilhører Indonesia. Asurmonarken tilhører underfamilien Terpsiphoninae, som består av paradismonarker og nære slektning.

Biologi
-------

Arten blir omkring 18 cm lang og har asurblå fjærdrakt i varierende nyanser, noe som er opphavet til både det norske og engelske (Cerulean Paradise-flycatcher) navnet på arten. Den har hvit halvmånet øyering som er brutt over øyet. Nebbet, øynene og de undre ekstremitetene er mørke, nærmest sorte. Buken varierer fra lyseblå til hvit.

Arten trives i tropisk regnskog i høyder mellom 425 og 650 moh. Den foretrekker beskyttede habitat i dalbunnen og et stykke opp langs dalsidene, men er sjelden å finne langs åskammene og på toppene.

Asurmonarkene eter mest små virvelløse dyr, som oftest i små grupper på 2–5 individer. Føden finner de helst i trekronene på høye trær eller sekundærkroner som ligger omkring 15 m over bakken eller mer. Det hender imidlertid at fuglene også leter etter mat i undervegetasjonen. Arten har også ofte blitt observert letende etter mat i umiddelbar nærhet av små ekorn (*Prosciurillus*), åpenbart tiltrukket av insekter som det lille pattedyret har forstyrret.

Inndeling
---------

Inndelingen av monarker følger HBW Alive og er i henhold til Coates *et al.* (2017). Alle norske navn følger Norsk navnekomité for fugl (NNKF) og er i henhold til Syvertsen *et al.* (2008), med unntak for navn gitt i parentes. Disse har fortsatt ikke fått avklart sitt norske navn og må derfor kun betraktes som beskrivende uttrykk.

**Treliste**
* Passeriformes, spurvefugler
	+ Passeri, sangfugler
		- Corvoidea
			* Monarchidae, monarkfamilien
				+ Monarchinae, (monarker og nære slektninger)
				+ Terpsiphoninae, (paradismonarker og nære slektning)
					- *Eutrichomyias*
						* *E. rowleyi*, asurmonark

Referanser
----------

1. ↑  Coates, B. Dutson, G. & Filardi, C. (2017). Monarch-flycatchers (Monarchidae). In: del Hoyo, J. Elliott, A. Sargatal, J. Christie, D.A. & de Juana, E. (eds.). *Handbook of the Birds of the World Alive*. Lynx Edicions, Barcelona
2. ↑  Syvertsen, P. O. Ree, V. Hansen, O. B. Syvertsen, Ø. Bergan, M. Kvam, H. Viker, M. & Axelsen, T. 2008. Virksomheten til Norsk navnekomité for fugl (NNKF) 1990-2008. Norske navn på verdens fugler. *Norsk Ornitologisk Forening*. www.birdlife.no (publisert 22.5.2008). Besøkt 2016-08-07

Eksterne lenker
---------------

* (en) *Asurmonark* i Global Biodiversity Information Facility Rediger på Wikidata

* (no) *Asurmonark* hos Artsdatabanken Rediger på Wikidata

* (en) *Asurmonark* hos ITIS Rediger på Wikidata

* (en) *Asurmonark* hos NCBI Rediger på Wikidata

* (en) *Kategori:Eutrichomyias rowleyi* – bilder, video eller lyd på Wikimedia Commons Rediger på Wikidata

* (en) *Eutrichomyias rowleyi* – galleri av bilder, video eller lyd på Wikimedia Commons Rediger på Wikidata

* *Eutrichomyias rowleyi* – detaljert informasjon på Wikispecies Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon
 |